《五日阻水牛马河》
清代·吴兆骞

五日驱车度极边，中宵移帐阻长川。波间不断千峰雨，林上争长七涧泉。

铁骑风沙行戍日，锦帆丝管旧游年。汨罗犹是江南地，始觉灵均未可怜。

作者简介：（1631—1684）清江南吴江人，字汉槎。吴兆宽弟。少有才名，与华亭彭师度、宜兴陈维崧有“江左三凤凰”之号。顺治十四年科场案，无辜遭累，遣戍宁古塔，居二十三年。友人顾贞观求明珠子纳兰性德为之缓颊，旧日文友宋德宜、徐乾学集资纳赎，始得放归，又三年而卒。有《秋笳集》。